**Indokolás**

**Gyanógeregye Község Önkormányzata Képviselő-testületének**

**…../2020. (XI. ...) önkormányzati rendelettervezethez**

**a szociális igazgatásról és az egyes szociális ellátási formák helyi szabályairól,**

**azok igénybevételéről és a fizetendő térítési díjakról szóló**

**20/2016. (XI. 25.) önkormányzati rendelet módosításáról**

Gyanógeregye Község Önkormányzatának Képviselő-testülete a jelenleg hatályos szociális igazgatásról és az egyes szociális ellátási formák helyi szabályairól, azok igénybevételéről és a fizetendő térítési díjakról szóló 20/2016. (XI. 25.) önkormányzati rendeletét 2016. november 24-i ülésén fogadta el.

Az önkormányzati rendelet 4.§ (2) – (4) bekezdései az alábbiakat szabályozza:

*„4.§ (2) A polgármester a települési és a rendkívüli települési támogatás felhasználását ellenőrzi, a támogatásban részesített személy a települési, illetve a rendkívüli települési támogatás folyósítását követő 15 napon belül köteles a jogosult nevére szóló számlával, az árucikk nevét tartalmazó nyugtával, közüzemi díj befizetéséről szóló csekkszelvénnyel elszámolni.”*

*(3) A polgármester települési és a rendkívüli települési támogatást megállapító határozatában meghatározza a támogatással való elszámolás feltételeit és módját. Amennyiben a támogatásban részesített személy az előírt számadási kötelezettségnek határidőre nem tesz eleget, és a megállapító határozat alapján további támogatásra is jogosult lenne, a támogatás kifizetését fel kell függeszteni. Az elszámolás elmulasztása esetén kérelmező további települési támogatásra nem jogosult.”*

*(4) Amennyiben a települési támogatás összege a 20.000 Ft összeget nem haladja meg, a települési és rendkívüli települési támogatás felhasználását a támogatásban részesített személy büntetőjogi és anyagi felelőssége tudatában tett, teljes bizonyító erejű magánokirattal is igazolhatja.”*

Mint Képviselő-társaim előtt is ismert, a Kormány a 478/2020. (XI. 3.) Korm. rendeletében veszélyhelyzetet hirdetett ki. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: katasztrófavédelmi törvény) 46.§ (4) bekezdése alapján veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja.

Tekintettel arra, hogy a koronavírus járvány okozta megbetegedés az önkormányzathoz, illetve a hivatalhoz benyújtott papír alapú nyomtatványokon is fellelhető, illetve azon több mint 24 óráig megmarad, így javaslom, hogy a veszélyhelyzet ideje alatt az önkormányzati rendelet 4.§-ában hivatkozott papír alapú elszámolások, számlák, nyilatkozatok benyújtási határideje kerüljön a veszélyhelyzet megszűntetését követő 60 nap utáni időpontban kerüljön meghatározásra.

Ennek megfelelően az önkormányzati rendelet 4.§-a kiegészülne az alábbi (5) és (6) bekezdéssel:

„(5) A Kormány által kihirdetett veszélyhelyzet esetén a (2) bekezdésben írt határidő a veszélyhelyzet megszűnését követő 60. nap.

(6) A (4) bekezdésben írt magánokirat benyújtási határideje a Kormány által kihirdetett veszélyhelyzet esetén a veszélyhelyzet megszűnését követő 60. nap.”

Az előadottak alapján a szociális rendelet módosításának tervezetét az alábbiakban terjesztem a Tisztelt Képviselő-testület elé.

Gyanógeregye, 2020. november 27.

|  |  |
| --- | --- |
| **Sejber Tiborné**  polgármester sk. | **Dr. Varga Krisztina**  jegyző sk. |